Document ID: 32008D0864

KOMMISSIONENS BESLUTNING
af 30. juli 2008
om et udkast til forskrift fra Tjekkiet om krav til kosttilskud og berigelse af fødevarer
(meddelt under nummer K(2008) 3963)
(Kun den tjekkiske udgave er autentisk)
(EØS-relevant tekst)
(2008/864/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1925/2006 af 20. december 2006 om tilsætning af vitaminer og mineraler samt visse andre stoffer til fødevarer (1), særlig artikel 11, stk. 2, litra b), og artikel 12, og
ud fra følgende betragtninger:
(1)
I henhold til forordning (EF) nr. 1925/2006 om tilsætning af vitaminer og mineraler samt visse andre stoffer til fødevarer skal nye nationale bestemmelser om bl.a. forbud mod eller begrænsning af anvendelsen af visse andre stoffer ved fremstillingen af nærmere angivne fødevarer meddeles og vurderes, hvis der ikke findes fællesskabsbestemmelser.
(2)
Efter proceduren i artikel 12 sammenholdt med artikel 11, stk. 2, litra b), i forordning (EF) nr. 1925/2006 underrettede de tjekkiske myndigheder den 30. november 2007 Kommissionen om et udkast til forskrift om krav til kosttilskud og berigelse af fødevarer, navnlig forskriftens artikel 2, stk. 3, og artikel 4 samt bilag 4 og 5.
(3)
I henhold til artikel 2, stk. 3, i udkastet til forskrift fastsættes der i forskriftens bilag 4 en liste over andre stoffer som defineret i artikel 2, nr. 2), i forordning (EF) nr. 1925/2006 samt betingelserne for anvendelse af de pågældende stoffer til fremstilling af kosttilskud.
(4)
I henhold til artikel 2, stk. 3, og artikel 4 i udkastet til forskrift fastsættes der i forskriftens bilag 5 en liste over planter og andre stoffer, som det er forbudt at anvende til fremstilling af kosttilskud og fødevarer generelt.
(5)
I overensstemmelse med artikel 12, stk. 2, i forordning (EF) nr. 1925/2006 har Kommissionen hørt medlemsstaterne i Den Stående Komité for Fødevarekæden og Dyresundhed.
(6)
Som det ser ud nu, oplyses det ikke i udkastet til forskrift, hvorfor stofferne i bilag 4 skal overholde de tærskelværdier, der er fastsat deri ud fra folkesundhedshensyn.
(7)
Når der ikke findes harmoniseret fællesskabslovgivning, har medlemsstaterne fortsat kompetence til at regulere produktion og markedsføring af varer på deres område, uden at EF-traktatens artikel 28 og 30 derved tilsidesættes.
(8)
Artikel 2, stk. 3, i udkastet til forskrift sammenholdt med forskriftens bilag 4 synes at betyde, at andre stoffer end dem, der er opført i bilaget, ikke må anvendes til fremstilling af kosttilskud.
(9)
Selv om det blev dokumenteret, at bilag 4 er berettiget ud fra hensyn til folkesundheden, oplyses det ikke i udkastet til forskrift, hvordan produkter, der er lovligt fremstillet og/eller markedsført i andre medlemsstater, og som ikke overholder kravene i forskriftens artikel 2, stk. 3, og artikel 4, behandles.
(10)
Udkastet til forskrift indeholder ingen bestemmelser, der sikrer fri bevægelighed for kosttilskud, der er lovligt fremstillet og/eller markedsført i andre medlemsstater, og som indeholder stoffer, der er opført i forskriftens bilag 4, men som ikke overholder betingelserne i bilaget, eller andre stoffer end dem, der er opført i forskriftens bilag 4, hverken i form af en bestemmelse om gensidig anerkendelse eller i form af en godkendelsesprocedure, der gør det muligt for erhvervsdrivende at få sådanne stoffer optaget på den nationale liste over godkendte stoffer.
(11)
I henhold til artikel 2, stk. 3, og artikel 4 i udkastet til forskrift sammenholdt med forskriftens bilag 5 må kosttilskud og fødevarer generelt ikke indeholde narkotiske eller psykotrope stoffer, kategori 1-udgangsstoffer eller andre stoffer, for hvilke det er dokumenteret, at de har toksiske, genotoksiske, teratogene, hallucinogene, narkotiske eller andre uønskede virkninger for det menneskelige legeme, eller af de stoffer, der er anført i forskriftens bilag 5. Forbuddet mod anvendelse af visse andre stoffer til fremstilling af kosttilskud og fødevarer generelt kan være begrundet i hensynet til beskyttelse af menneskers liv og sundhed, jf. EF-traktatens artikel 30.
(12)
Da EF-traktatens artikel 30 giver en mulighed, som skal fortolkes snævert, for undtagelse fra reglen om varernes frie bevægelighed i Fællesskabet, er det op til de nationale myndigheder, der anvender den som hjemmel, i hvert enkelt tilfælde på grundlag af nationale kostvaner og resultater fra international videnskabelig forskning at godtgøre, at deres regler er nødvendige for at yde effektiv beskyttelse af de interesser, nævnte bestemmelser omhandler, og især, at markedsføring af de pågældende produkter udgør en reel risiko for folkesundheden.
(13)
De tjekkiske myndigheder har ikke fremlagt dokumentation, der kan begrunde fastsættelsen af en liste over stoffer, som det er forbudt at anvende til fremstilling af kosttilskud og fødevarer generelt.
(14)
Selv om en sådan dokumentation blev forelagt, indeholder udkastet til forskrift ingen bestemmelser, der sikrer fri bevægelighed for kosttilskud og fødevarer generelt, som er lovligt produceret og/eller markedsført i andre medlemsstater, og som indeholder stoffer, der ikke er tilladt ifølge udkastet til forskrift.
(15)
Udkastet til forskrift indeholder derfor ikke tilstrækkelig garanti for beskyttelse af de erhvervsdrivendes rettigheder i medfør af EF-traktatens artikel 28 og 30.
(16)
På baggrund af ovenstående har Kommissionen gjort indsigelse i henhold til artikel 12, stk. 3, i forordning (EF) nr. 1925/2006.
(17)
De tjekkiske myndigheder bør derfor anmodes om ikke at vedtage det pågældende udkast til forskrift og ændre det i overensstemmelse med EF-traktatens artikel 28 og 30, idet der tages hensyn til Kommissionens bemærkninger i indsigelsen.
(18)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. Tjekkiet skal afstå fra at vedtage sit udkast til forskrift om krav til kosttilskud og berigelse af fødevarer, medmindre det ændres i overensstemmelse med stk. 2.
2. Tjekkiet skal ændre det pågældende udkast til forskrift med henblik på at indarbejde klare forskrifter for behandlingen af produkter, der ikke overholder kravene i det meddelte udkast, men som er lovligt produceret og/eller markedsført i andre EU-medlemsstater, Tyrkiet eller EØS-lande.
Artikel 2
Denne beslutning er rettet til Den Tjekkiske Republik.
Udfærdiget i Bruxelles, den 30. juli 2008.

Labels: 0
18
17
6